"Moħħi kien jaħseb li wara li nfieq se nerġa' nħossni inviżibbli" Julia Borg titkellem dwar l-esperjenza tagħha meta kienet tbati mill-anoressija Minn Anthea Cachia Fil-ġimgħa ddedikata biex noħolqu kuxjenza dwar id-diżordni tal-ikel, dan il-ġurnal tkellem ma' Julia Borg, tfajla b'saħħitha, mhux biss mil-lat fiżiku, li rebħet il-battalja kontra l-anoressija u li qasmet l-esperjenza tagħha li bidlitilha ħajjitha. Julia titkellem dwar kif fil-bidu tal-battalja r-relazzjoni tagħha mal-ġenituri kienet ineżistenti, kawża tal-marda li ħakmitha. Minkejja dan hija taqsam magħna li llum il-ġurnata ma tħallix din il-marda tikkundizzjonalha ħajjitha u fejn qabel l-anoressija kienet tagħtiha sens ta' identità, illum ma tħallihiex tirkibha. Illum ħarġet rebbieħa. Iż-żagħżugħa qasmet l-esperjenza tagħha fuq is-sit 'edsmalta.com', li tgħin biex toħloq kuxjenza u tkun ta' vuċi għal dawk li għaddew minn esperjenzi simili. Fost l-artikli li kitbet din it-tfajla, hija spjegat li qabel ma bdiet it-triq għall-irkupru, ħajjitha kienet iffukata biss fuq kemm kienet qiegħda tiekol. Hija tirrakkonta kif minkejja li hija kienet rikoverata ġewwa klinika li tgħin lil persuni b'diżordni tal-ikel ma kinitx qiegħda tfiq kif suppost. Kollox beda meta waqt appuntament għand it-tabib hija ntiżnet u wara mistoqsija 'l hemm u mistoqsija 'l hawn lil sħabha, irrealizzat li l-piż tagħha kien aktar minn dak ta' sħabha, 'kellha bżonn' tagħmel dieta. "Ħaditli ħafna ħin u saħħa biex wasalt fejn qiegħda llum. Nibqa' grata għal dejjem li għandi daqstant nies li għinuni waqt din il-battalja." X'taħseb fuq dieta? Hemm modi differenti ta' kif tħares lejn il-kelma dieta. Għal ħafna li jkunu għaddew minn diżordni tal-ikel, id-dieta tkun l-ewwel pass li twassal għall-anoressija jew il-bulimja. Mill-esperjenza tiegħi fil-bidu kont naħseb li d-dieta kelli bżonnha, li jekk nonqos mill-piż se jħossni aħjar f'ġismi jew bħala persuna in-ġenerali u fil-fatt id-dinja tad-dieti hekk twiegħdek. Imma fil-verità m'hijiex id-dieta li tbiddel ir-relazzjoni li tiegħek ma' ġismek. Issa li rkuprajt iddeċidejt li jien m'għandix għalfejn nimxi fuq dieti biex inħossni f'kontroll. Tgħallimt li għandi niffoka fuq ikel li jġiegħlni nħossni tajba u li jagħtini l-enerġija. Inbidlet ir-relazzjoni mal-ġenituri tiegħek wara din l-esperjenza? Iva, inbidlet tassew. Nista' ngħid li nbidlet għall-aħjar. Niftakar meta kont għadni fl-eqqel tal-battalja, ma kontx nitkellem wisq mal-familja tiegħi dwar l-emozzjonijiet u qisni bdejt ninqata' minn mal-familja tiegħi stess. Meta bdejt immur għall-aħjar, kif ukoll bl-għajnuna ta' psikoligi, sirt niftaħ qalbi magħhom u dan ippermetta biex anke huma setgħu jifhmuni aktar u jkunu jistgħu jgħinuni. Issa ħafna drabi meta nibda nħoss ċertu tbatija, immur għand ommi l-ewwel. Ma jħossnix li għandi naħbi aktar minnhom. Fuq il-midja soċjali, b'mod partikolari fuq TikTok, naraw ħafna body shaming . X'taħseb fuq dan? Taħseb li ċertu kummenti jistgħu jikkawżaw biex persuna tirrikorri għall-anoressija? Il-midja hija waħda mill-fatturi komuni li tikkawża diżordni tal-ikel bħalma huma n-nies ta' madwarek u l-kummenti li jgħaddu. Anki jekk tkun persuna kuntenta u b'ħajja ordinarja, xorta waħda l-midja tista' taffettwak b'mod ħażin. Dan għaliex dak li tara faċilment jibda' jġiegħlek taħseb b'mod differenti. Fuq il-midja ta' spiss naraw ritratti ta' tfajliet irqaq b'kollox proporzjonat u rġiel muskolużi. Dan jibda' jġiegħlek tħoss li dak huwa l-mod ta' kif ġismek għandu jkun, biex persuna tiġi meqjusa sabiħa. Iktar kemm inqattgħu ħin fuq il-midja, aktar jidħlu f'moħħna dawn l-ideat. Ċertu kummenti li jgħaddu n-nies jistgħu jġiegħlu l-persuna taffetwalha 'l kunfidenza u tipprova tara modi differenti ta' kif tista' tbiddel id-dehra tagħha, u din malajr tista' twassal għall-ossessjoni fuq id-dehra. Fl-artiklu li fih qsamt l-esperjenza tiegħek, għidt li din il-marda tagħtek sens ta' identità u li bdejt tħossok speċjali. Tista' telabora fuq hekk? Jiena mhux dejjem kont persuna li nispikka. Dejjem kien hemm xi ħadd aħjar minni, jekk hux fid-dehra, fl-iskola jew f'xi sport. Kont persuna kwieta li bilkemm kont niftaħ ħalqi. Kont insibha diffiċli biex nagħmel ħbieb u biex inkompli nżid mal-lista, għaddejt minn esperjenza ta' bullying li kollha wasslu biex inħossni bħala persuna insinjifikanti. Meta ħakmitni l-anoressija, sirt ninnota li n-nies bdew jagħtuni aktar importanza. Ta' madwari bdew isaqsuni jekk inhix orrajt u bdew jagħmlu minn kollox biex ifejquni. Għalhekk għidt donnha "tatni sens ta' identità" għax bdejt inħoss li issa li mradt, in-nies se jagħtuni aktar attenzjoni. Din l-attenzjoni kollha ġegħlitni nħossni aktar maħbuba u għalhekk sibtha diffiċli biex nirkupra, għax moħħi kien jaħseb li wara li nfieq se nerġa' nħossni inviżibbli. X'ġiegħlek taqsam l-esperjenza tiegħek fuq edsmalta ? Wara l-battalja li għaddejt minnha sirt naf kemm il-ħajja hi prezzjuża u kemm marda bħal din tista' tibdillek kollox ta' taħt fuq. Kien l-aktar mument fejn ħassni bla saħħa u vulnerabbli u ma nixtieq lil ħadd li jgħaddi minn dak li għaddejt jien. B'hekk iddeċidejt li naqsam l-istorja tiegħi fuq edsmalta biex ninkoraġixxi lil dawk li jinsabu fl-istess sitwazzjoni, biex jaghmlu l-pass meħtieġ biex ifiequ. Issa ma nsibiex diffiċli li nitkellem dwar l-esperjenza tiegħi għax naf li nkun qiegħda ngħin lil ħaddieħor. Bħala persuna li għaddiet minn din l-esperjenza, x'tirrekomanda lil ġenituri jew qraba ta' persuni li jbatu mill-anoressija? Importanti immens biex persuna li għaddejja minn diżordni tal-ikel qatt ma twarrabha. L-iktar ħaga li jkollha bżonn huwa s-sapport tal-qraba jew familja tagħha. Dejjem kun hemm għal persuna anke jekk dik il-persuna tkun qiegħda tipprova twarrbek jew tagħmel kontra dak li huwa l-aħjar għaliha għax ħafna drabi din hija waħda mill-effetti tad-diżordni tal-ikel. Tajjeb ukoll li konverżazzjonijiet dwar ikel, dieti, nuqqas ta' piż, eċċ. ma jsirux quddiem persuna li m'għandiex relazzjoni tajba mal-ikel. Din ma taplikax biss għal nies b'diżordni tal-ikel biss, anzi, l-aħjar huwa li telimina totalment kummenti dwar; il-forma tal-ġisem ta' persuna, kemm persuna tkun qiegħda tiekol eċċ. Anke jekk tgħdilha li "tidher aħjar, issa li qiegħda tiekol", għax ħafna drabi joħduha bħala, "tidher li żidt fil-piż". Jekk persuna tkun qed tirkupra d-dar, tajjeb li l-miżien jinħeba għax jista' jaffettwa ħażin lill-persuna li tkun qiegħda tipprova żżid il-piż, li huwa wieħed mill-akbar biżgħat tal-anoressija. Jekk tħoss li dak kollu li qed tagħmel mhux qiegħed jaħdem, tiddejjaqx tistaqsi għall-għajnuna minn professjonisti. Dejjem se jkunu hemm biex jiggwidawk, kemm lilek li qiegħda tbati, kif ukoll lill-familja.